โบรกฯมอง SET ผันผวน วิตกสถานการณ์ “โควิด” แนะติดตาม ครม.เคาะมาตรการเรียกความเชื่อมั่น
โบรกฯมอง SET เช้านี้ผันผวน วิตกสถานการณ์ “โควิด” แนะติดตาม ครม.เคาะมาตรการเรียกความเชื่อมั่น
22 ธ.ค. 2563

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะผันผวนสูง อิงในแดนลบ คล้ายตลาดหุ้นในภูมิภาคเอเชียที่เช้านี้เคลื่อนไหวในแดนลบกัน จากความกังวลการแพร่ระบาดไวรัสโควิด-19 ทั้งในประเทศ และต่างประเทศ โดยในตลาดต่างประเทศมีความกังวลเกี่ยวกับการกลายพันธุ์ของโควิด-19 ที่อังกฤษ ซึ่งส่งผลให้มีการแพร่ระบาดได้เร็วขึ้น ทำให้อังกฤษเข้มงวดการล็อกดาวน์ ประกอบกับหลายประเทศได้ระงับเที่ยวบินที่มาจากอังกฤษด้วย
นอกจากนี้ ยังกังวลการแพร่ระบาดไวรัสโควิด-19 ในประเทศ ที่จำนวนผู้ติดเชื้อยังสูง อย่างไรก็ดี ดัชนีฯเมื่อปรับตัวลงไปมากอาจมีการรีบาวด์ทางเทคนิคได้ และยังมีลุ้น Fund Flow อาจเป็นบวกได้ต่อเนื่อง
อย่างไรก็ดี วันนี้ให้ติดตามตัวเลขผลิตภัณฑ์มวลรวมภายในประเทศ (GDP) ไตรมาส 3 (ประมาณการครั้งสุดท้าย) ของสหรัฐอเมริกา และรอดูการประชุมคณะรัฐมนตรี (ครม.) วันนี้ ว่าจะมีมาตรการเรียกความเชื่อมั่นได้อย่างไรบ้าง
พร้อมให้แนวรับ 1,390 ถัดไป 1,365-1,375 จุด ส่วนแนวต้าน 1,420-1,440 จุด